**Gyógynövények hisztológiai értékelése –**

**oktatás és kutatás a pécsi Farmakognóziai Intézetben**

Papp Nóra, Balázs Viktória Lilla, Bartha Sámuel Gergely, Bencsik Tímea, Dénes Tünde, Filep Rita, Gyergyák Kinga, Joós-Békésiné Kallenberger Heléna, Patay Éva, Tóth Mónika, Farkas Ágnes

Pécsi Tudományegyetem, GYTK Farmakognóziai Intézet, Pécs

A hivatalos terápiában alkalmazott gyógynövényfajok botanikai és morfológiai jellemzése mellett azonosításukhoz elengedhetetlen a drogként alkalmazott részek szövettani ismerete. A pécsi Farmakognóziai Intézet egyik fő kutatási irányvonala gyógynövénytaxonok hisztológiai jellemzőinek értékelése. A mintákból fixálás, víztelenítés és műgyantába történő beágyazás után rotációs mikrotómmal készítünk metszeteket. Festés és rögzítés után fényképes dokumentáció és a mikromorfológiai bélyegek software-es értékelése történik.

A népi orvoslásban és a mai fitoterápiában számos feltáratlan növényfaj vár többek között szövettani vizsgálatra; a gyógyászati szempontból új fajok hisztológiai elemzése értékes taxonómiai adatokat szolgáltathat a jövőben.

Összefoglalónkban intézetünk munkatársainak, diplomamunkájukat itt készítő biológus- és gyógyszerész-, valamint doktorandusz hallgatóinak eredményeit és folyamatban lévő munkáit mutatjuk be, amelyeket kutató- és oktatómunkánk során is hasznosítani tudunk.

A kutatást a PD 108534 számú Országos Tudományos Kutatási Alapprogram (2013-2016), az OTKA K101430 (2012-2016), valamint a VEGA 1/0646/14 és VEGA 2/0044/15 támogatta.